b'\n_START_ARTICLE_\nCabernet sauvignon\n_START_PARAGRAPH_\nCabernet sauvignon je sorta rde\xc4\x8dega grozdja, ve\xc4\x8dinoma uporabljena za pridelavo vina in je v svetovnem merilu poleg Chardonnaya ena najpogosteje gojenih trt. Mnogo znanih rde\xc4\x8dih vin, med drugimi tudi Rde\xc4\x8di bordeaux, vsebuje grozdje Cabernet Sauvignon. V zadnjih letih so vse bolj popularni Cabernet sauvignoni iz prodornih dr\xc5\xbeav novega sveta, kot npr. Kalifornija, Avstralija, \xc4\x8cile, Argentina. Pri nas je to glavna rde\xc4\x8da sorta vipavskega vinorodnega okoli\xc5\xa1a. _NEWLINE_Grozd te vinske trte je majhen, zbit in cilindri\xc4\x8den, v\xc4\x8dasih tudi s krilcem. Jagodni sok je sladek in s specifi\xc4\x8dnim okusom. Listje je srednje veliko, pet ali celo sedem delno in okroglasto, temno zelene barve. Grozdne jagode so drobne, okrogle tanka ovojnica grozdnih jagod pa pogosto pogojuje visoko vsebino taninov, ki omogo\xc4\x8dajo staranje vina. Kot vse plemenite sorte trt, tudi Cabernet Sauvignon spada v vrsto Vitis vinifera, genetske \xc5\xa1tudije iz leta 1997 pa navajajo, da je ta sorta nastala s kri\xc5\xbeanjem dveh sort: Cabernet franc in Sauvignon Blanc._NEWLINE_Sorta daje posebno visokokvalitetno suho vino, ki se posebno izra\xc5\xbea v lepi elegantni cvetici, skladnem polnem okusu in temno rubinasti ne preve\xc4\x8d intenzivni barvi. S staranjem postane to vino \xc5\xa1e posebej kakovostno, ki ga zlasti cenijo dobri poznavalci rde\xc4\x8dih vin. Pogosto ga izdelujejo tudi kot barrique._NEWLINE_Cabernet sauvignon lepo dopolnjuje mine\xc5\xa1tre s suhim mesom, srednje dozorele aromati\xc4\x8dne sire, za\xc4\x8dinjene goveje jedi in jedi iz divja\xc4\x8dine._NEWLINE_Ponudimo ga temperiranega na 13-15 \xcb\x9aC.'